
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 16 noiembrie 2010               

Pl -x 508/2010                     


AVIZ
asupra propunerii legislative pentru modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961 
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, trimisă cu adresa nr. Pl x 508 din 9 noiembrie 2010 şi înregistrată cu nr. 31/874  din 9 noiembrie 2010.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul a respins propunerea legislativă, în calitate de primă Cameră sesizată, în şedinţa din 15 septembrie 2010.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  16 noiembrie 2010.

Propunerea legislativă are ca obiect de reglementare modificarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, cu modificările ulterioare, în sensul majorării cuantumului indemnizaţiei lunare neimpozabile prevăzută la art. 2, precum şi al instituirii unor noi facilităţi pentru persoanele îndreptăţite, respectiv transport urban gratuit cu mijloacele locale de transport în comun şi 6 călătorii dus-întors gratuite, anual, pe calea ferată română, cu mijloace de transport auto sau după caz, cu mijloace fluviale, la alegere.
Membrii comisiei au examinat propunerea legislativă supusă avizării, expunerea de motive, avizul favorabil cu observaţii şi propuneri, al Consiliului Legislativ nr. 302 din 26 martie 2010, precum şi punctul de vedere al Guvernului transmis cu adresa nr. 1348 din 25 mai 2010, prin care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât încalcă prevederile art. 138 alin. (5) din Constituţia României, republicată, care prevăd că nici o cheltuială bugetară nu poate fi aprobată fără stabilirea sursei de finanţare.
În raport de obiectul şi conţinutul reglementării,  propunerea legislativă  face parte din categoria legilor ordinare. 
                              PREŞEDINTE,                        SECRETAR,

                              Daniel BUDA                Gabriel ANDRONACHE
Consilier, Paul Şerban

